CELEX: 32021D0333
Language: ro
Date: 2021-02-24 00:00:00
Title: Decizia de punere în aplicare (UE) 2021/333 a Comisiei din 24 februarie 2021 de amânare a datei de expirare a aprobării alfa-cloralozei destinate utilizării în produsele biocide din tipul de produs 14 (Text cu relevanță pentru SEE)

25.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 65/58
               
            
         DECIZIA DE PUNERE ÎN APLICARE (UE) 2021/333 A COMISIEI
         din 24 februarie 2021
         de amânare a datei de expirare a aprobării alfa-cloralozei destinate utilizării în produsele biocide din tipul de produs 14
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 14 alineatul (5),
         în urma consultării Comitetului permanent pentru produse biocide,
         întrucât:
         
                     (1)
                  
                  
                     Substanța activă alfa-cloraloză a fost inclusă în anexa I la Directiva 98/8/CE a Parlamentului European și a Consiliului (2) în vederea utilizării în produsele biocide din tipul de produs 14 și, în temeiul articolului 86 din Regulamentul (UE) nr. 528/2012, este așadar considerată a fi aprobată în temeiul regulamentului respectiv sub rezerva respectării specificațiilor și a condițiilor stabilite în anexa I la directiva menționată.
                  
               
                     (2)
                  
                  
                     Aprobarea alfa-cloralozei destinate utilizării în produsele biocide din tipul de produs 14 va expira la 30 iunie 2021. La 24 decembrie 2019, a fost depusă o cerere pentru reînnoirea aprobării alfa-cloralozei, în conformitate cu articolul 13 alineatul (1) din Regulamentul (UE) nr. 528/2012.
                  
               
                     (3)
                  
                  
                     La 15 octombrie 2020, autoritatea competentă din Polonia responsabilă de evaluare a informat Comisia că a decis, în temeiul articolului 14 alineatul (1) din Regulamentul (UE) nr. 528/2012, că este necesară o evaluare completă a cererii. În temeiul articolului 8 alineatul (1) din Regulamentul (UE) nr. 528/2012, autoritatea competentă responsabilă de evaluare trebuie să realizeze o evaluare completă a cererii în termen de 365 de zile de la validarea acesteia.
                  
               
                     (4)
                  
                  
                     După caz, autoritatea competentă responsabilă de evaluare poate cere solicitantului să furnizeze date suficiente pentru realizarea evaluării, în conformitate cu articolul 8 alineatul (2) din Regulamentul (UE) nr. 528/2012. În acest caz, perioada de 365 de zile se suspendă pentru o perioadă care nu poate depăși 180 de zile în total, cu excepția cazului în care suspendarea pe o perioadă mai mare este justificată de natura datelor solicitate sau de circumstanțe excepționale.
                  
               
                     (5)
                  
                  
                     În termen de 270 de zile de la primirea unei recomandări din partea autorității competente responsabile de evaluare, Agenția Europeană pentru Produse Chimice (denumită în continuare „agenția”) trebuie să pregătească și să transmită Comisiei un aviz privind reînnoirea aprobării substanței active, în conformitate cu articolul 14 alineatul (3) din Regulamentul (UE) nr. 528/2012.
                  
               
                     (6)
                  
                  
                     În consecință, este probabil ca aprobarea alfa-cloralozei destinate utilizării în produsele biocide din tipul de produs 14 să expire, din motive independente de solicitant, înainte de a se lua o decizie privind reînnoirea aprobării sale. Prin urmare, este necesar să se amâne data de expirare a aprobării alfa-cloralozei destinate utilizării în produsele biocide din tipul de produs 14 cu o perioadă de timp suficientă pentru a permite examinarea cererii. Având în vedere termenele acordate pentru evaluarea de către autoritatea competentă responsabilă de evaluare și pentru pregătirea și transmiterea avizului de către agenție, este necesar să se amâne data de expirare a aprobării până la data de 31 decembrie 2023.
                  
               
                     (7)
                  
                  
                     Cu excepția datei de expirare a aprobării, alfa-cloraloza rămâne aprobată pentru utilizarea în produsele biocide din tipul de produs 14 sub rezerva respectării specificațiilor și a condițiilor stabilite în anexa I la Directiva 98/8/CE,
                  
               ADOPTĂ PREZENTA DECIZIE:
         
            Articolul 1
            Data de expirare a aprobării alfa-cloralozei destinate utilizării în produsele biocide din tipul de produs 14 se amână până la data de 31 decembrie 2023.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 24 februarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 167, 27.6.2012, p. 1.
         
            (2)  Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (JO L 123, 24.4.1998, p. 1).